[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.6.17.

COM(2009) 285 végleges

Javaslat:

A TANÁCS RENDELETE

az Iránnal szembeni korlátozó intézkedésekről szóló 423/2007/EK rendelet módosításáról

INDOKOLÁS

1. Az ENSZ Biztonsági Tanácsának 1737 (2006) sz., 1747 (2007) sz. és 1803 (2008) sz. határozata alapján a 2007/140/KKBP közös álláspont, illetve a módosított 423/2007/EK tanácsi rendelet Iránnal szembeni korlátozó intézkedéseket léptetett hatályba.

2. A Tanács 2008. november 10-i 1110/2008/EK rendelete módosította a 423/2007/EK rendeletet, és új korlátozó intézkedéseket léptetett életbe Iránnal szemben, amelyek konkrétan előzetes bejelentési kötelezettséget írnak elő a két tömegpusztító fegyverek terjesztésével kapcsolatos tevékenységben érintett vállalkozás, az Iráni Légi Teherszállítási Társaság (Iran Air Cargo – IAC) és az Iráni Iszlám Köztársaság Tengerhajózási Társaság (Islamic Republic of Iran Shipping Line – IRISL) szállítmányainak vonatkozásában.

3. Ezen intézkedés alkalmazási szabályait a Közösségi Vámkódex létrehozásáról szóló 2913/92/EGK tanácsi rendelet egyes alkalmazási rendelkezései alapján állapították meg, különös tekintettel a 2009. július elejétől alkalmazandó, elektronikus belépési és kilépési gyűjtő vámáru-nyilatkozatokra vonatkozó rendelkezésekre.[1]. A fenti nyilatkozatok bevezetési eljárásának bonyolultságára való tekintettel azonban a Bizottság 2009. április 2-i 273/2009/EK rendelete 2010. december 31-ig tartó átmeneti időszakot határozott meg, amely során a szállítók nem kötelesek előzetes elektronikus belépési és kilépési gyűjtő vámáru-nyilatkozatot benyújtani.

4. E javaslat célja, hogy a vonatkozó vámügyi szabályozáshoz igazítsa a 423/2007/EK tanácsi rendelet azon rendelkezéseit, amelyek a vállalkozások szállítmányainak előzetes bejelentési kötelezettségére vonatkozó alkalmazási szabályokkal kapcsolatos átmeneti időszakról szólnak.

5. Javaslat:

A TANÁCS RENDELETE

az Iránnal szembeni korlátozó intézkedésekről szóló 423/2007/EK rendelet módosításáról

AZ EURÓPAI UNIÓ TANÁCSA,

tekintettel az Európai Uniót létrehozó szerződésre, és különösen annak 60. és 301. cikkére,

tekintettel az Iránnal szembeni korlátozó intézkedésekről szóló 2007/140/KKBP közös álláspontot módosító 2008. augusztus 7-i 2008/652/KKBP közös álláspontra[2],

tekintettel a Bizottság javaslatára,

mivel:

(1) Az Iránnal szembeni korlátozó intézkedésekről szóló 423/2007/EK rendeletet[3] módosító 2008. november 10-i 1110/2008/EK tanácsi rendelet pótlólagos korlátozó rendelkezéseket, nevezetesen az Iránba irányuló és az Iránból származó bizonyos szállítmányokra vonatkozó előzetes bejelentési kötelezettséget ír elő a 2007/652/KKBP közös álláspontnak megfelelően.

(2) Technikai okok miatt átmeneti ideig el lehet térni ezen előzetes bejelentési kötelezettség alkalmazási szabályaitól. Az említett intézkedés alkalmazási szabályainak összetettsége miatt előre nem látott késedelem történt a végrehajtás során, és ezért az átmeneti időszakot 2010. december 31-ig meg kell hosszabbítani.

(3) A 423/2007/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 423/2007/EK rendelet 4a. cikke negyedik és ötödik francia bekezdésének helyébe a következő szöveg lép:

„A belépési és kilépési gyűjtő vámáru-nyilatkozatot és a fent említett további kötelező elemeket 2010. december 31-ig írott formában, kereskedelmi, kikötői vagy szállítási adatok felhasználásával lehet benyújtani, amennyiben ezen adatok tartalmazzák a szükséges részleteket.

2011. január 1-től a fent említett további kötelező elemeket vagy írásban, vagy az adott esetnek megfelelően a belépési és kilépési gyűjtő vámáru-nyilatkozatok révén kell benyújtani.”

2. cikk

Ez a rendelet 2009. július 1-jén lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, […]-án/-én.

a Tanács részéről

az elnök

[1] A rendelkezéseket a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet módosításáról szóló, 2006. december 18-i 1875/2006/EK bizottsági rendelet vezette be (HL L 360., 2006.12.19., 64. o.).

[2] HL L 213., 2008.8.8., 58. o.

[3] HL L 103., 2007.4.20., 1. o. Legutóbb az 1110/2008/EK tanácsi rendelettel (HL L 300., 2008.11.11., 1. o.) módosított rendelet.